নারীকে ঘুষি মেরে ফোন ছিনতাই, আন্তর্জাতিক ক্রিকেটারের ৩ বছরের জেল

সিবিএন ডেস্ক

পাপুয়া নিউ গিনির জাতীয় দলের ক্রিকেটার কিপলিন দোরিগাকে তিন বছরের কারাদণ্ড দিয়েছেন জার্সির আদালত। এক নারীকে ঘুষি মেরে তার মোবাইল ফোন ছিনতাইয়ের ঘটনায় দোষী সাব্যস্ত হওয়ার পর শুক্রবার এ রায় ঘোষণা করা হয়।

৩০ বছর বয়সী এই উইকেটকিপার গত আগস্টে আইসিসি ক্রিকেট বিশ্বকাপ চ্যালেঞ্জ লিগ খেলতে জাতীয় দলের সঙ্গে জার্সিতে ছিলেন। ২৫ আগস্ট রাত আড়াইটার দিকে সেন্ট হেলিয়েরের হিলারি স্ট্রিটে হোটেলে ফেরার পথে এক নারীর পথরোধ করে তাকে ঘুষি মেরে মাটিতে ফেলে দেন দোরিগা। এরপর তার মোবাইল ফোন ছিনিয়ে নেন। ওই নারীর আঘাতের মাত্রা বিস্তারিত জানা যায়নি।

ঘটনার পরপরই দোরিগাকে গ্রেপ্তার করে পুলিশ। পরদিন ম্যাজিস্ট্রেট কোর্টে হাজির করা হলে তিনি ছিনতাইয়ের অভিযোগ স্বীকার করেন। প্রায় দুই মাস বিচারকার্য চলার পর আদালত তাকে তিন বছরের কারাদণ্ড দেন।

ঘটনা ঘটে যাওয়ার আগে দোরিগা ডেনমার্ক ও কুয়েতের বিপক্ষে ম্যাচ খেলেছিলেন। তবে এরপর আর কোনো ম্যাচ খেলেননি। আন্তর্জাতিক ক্রিকেটে এখন পর্যন্ত ৩৯ ওয়ানডে ও ৪৩ টি–টোয়েন্টি খেলেছেন তিনি। দুটি সংস্করণ মিলিয়ে তার সংগ্রহ ১ হাজার ৮৯ রান।

ঘটনার পর পিএনজির এক কর্মকর্তা বলেন, “এমন কাজ করবে তা আমরা কল্পনাও করিনি। ভয়ংকর ঘটনা ঘটিয়েছে সে। শাস্তি তার প্রাপ্য।”