শীতের আগমনে আরও ভয়াবহ হয়ে উঠছে গাজার পরিস্থিতি

সিবিএন ডেস্ক

শীতের আগমনে ফিলিস্তিনের অবরুদ্ধ গাজায় মানবিক সংকট আরও ভয়াবহ হয়ে উঠেছে। আশ্রয় ও শীতের সামগ্রী প্রবেশে ইসরায়েলের বাধার কারণে বিপদে পড়েছেন লাখো বাস্তুচ্যুত মানুষ—এমন তথ্য জানিয়েছে জাতিসংঘের ফিলিস্তিনি শরণার্থী সংস্থা (ইউএনআরডব্লিউএ)।

শনিবার (২৫ অক্টোবর) এক বিবৃতিতে সংস্থাটি জানায়, গাজায় আশ্রয় ও উষ্ণতার প্রয়োজন দিন দিন বাড়ছে। কিন্তু বাস্তুচ্যুত পরিবারগুলোর জন্য নির্ধারিত তাঁবু, কম্বল ও অন্যান্য শীতকালীন সামগ্রী এখনো জর্ডান ও মিসরের ইউএনআরডব্লিউএ গুদামে আটকে আছে, কারণ ইসরায়েল সহায়তা প্রবেশে বাধা দিচ্ছে।

সংস্থাটি বলছে, মানবিক সহায়তা অবাধে প্রবেশ করতে না পারলে গাজার মানুষের জন্য পরিস্থিতি হবে “অসহনীয়”।

এর আগে ইসরায়েলের রাষ্ট্রীয় সম্প্রচারমাধ্যম কান জানায়, আন্তর্জাতিক আদালতের (আইসিজে) নির্দেশনা উপেক্ষা করে ইসরায়েল ইউএনআরডব্লিউএর কার্যক্রম গাজায় পুনরায় শুরু করতে দেবে না।

আইসিজে একদিন আগেই জানিয়েছিল, গাজার মানুষ পর্যাপ্ত মানবিক সহায়তা পাচ্ছেন না এবং ইসরায়েলকে অবশ্যই সহায়তা প্রবেশের অনুমতি দিতে হবে। আদালত আরও সতর্ক করেছিল, “অনাহারকে যুদ্ধের অস্ত্র হিসেবে ব্যবহার” অবিলম্বে বন্ধ করতে হবে।

সম্প্রতি মার্কিন প্রেসিডেন্ট ডোনাল্ড ট্রাম্পের মধ্যস্থতায় করা ২০ দফা শান্তি পরিকল্পনার আওতায় যুদ্ধবিরতি কার্যকর হলেও, গাজায় ত্রাণ ও পণ্য প্রবেশে এখনো কঠোর নিয়ন্ত্রণ বজায় রেখেছে ইসরায়েল।

২০২৩ সালের অক্টোবর থেকে চলা ইসরায়েলি আগ্রাসনে এখন পর্যন্ত গাজায় ৬৮ হাজারেরও বেশি মানুষ প্রাণ হারিয়েছেন—যার বেশিরভাগই নারী ও শিশু।