জম্মু–কাশ্মিরে থানায় বিস্ফোরক ভান্ডারে ভয়াবহ বিস্ফোরণ, ৯ জনের প্রাণহানি

সিবিএন ডেস্ক

ভারতের উত্তর-পশ্চিমাঞ্চলীয় রাজ্য জম্মু-কাশ্মিরের শ্রীনগরে একটি পুলিশ স্টেশনে জব্দ করা বিস্ফোরক ভান্ডারে ভয়াবহ বিস্ফোরণ ঘটেছে। এতে নিরাপত্তা বাহিনীর সদস্যসহ কমপক্ষে ৯ জন প্রাণ হারিয়েছেন। শুক্রবার (১৪ নভেম্বর) মধ্যরাতে নওগাম থানা চত্বরে এ মর্মান্তিক ঘটনা ঘটে।

সম্প্রতি কাশ্মিরের ফরিদাবাদ এলাকা থেকে বিপুল পরিমাণ বিস্ফোরক উদ্ধার করে থানা চত্বরে রাখা হয়। সেগুলো পরীক্ষা-নিরীক্ষার সময় আকস্মিকভাবে বিস্ফোরণ ঘটে। নিহতের সংখ্যা আরও বাড়ার আশঙ্কা করছে কর্তৃপক্ষ। আহতদের মধ্যে পাঁচজনের অবস্থা গুরুতর।

জব্দ করা বিস্ফোরকের বেশিরভাগই ছিল অ্যামোনিয়াম নাইট্রেট। পুলিশ ও ফরেনসিক দল পরীক্ষা করার সময়ই এ দুর্ঘটনা ঘটে। বিস্ফোরণে থানা চত্বরে থাকা বেশ কয়েকটি গাড়ি ছিটকে যায়, স্থাপনাটির একটি অংশ ধসে পড়ে এবং মাটিতে তৈরি হয় গভীর গর্ত। এমনকি বিস্ফোরণের তীব্রতায় প্রায় ৩০০ ফুট দূরেও দেহের অংশ ছিটকে পড়ে।

আরও পড়ুন

নির্বাচনে অংশ নিতে পারবে না আওয়ামী লীগ : প্রধান ‍উপদেষ্টা

তদন্তকারীদের প্রাথমিক ধারণা, সন্দেহভাজনরা তড়িঘড়ি করে আইইডি তৈরি করেছিল। আতঙ্কে তারা বিস্ফোরক সঠিকভাবে সেট করতে ব্যর্থ হয়; ফলে পরিকল্পিত বড় ধরনের হামলা ঘটানো সম্ভব হয়নি।

নিহতদের মরদেহ শ্রীনগরের পুলিশ কন্ট্রোল রুমে রাখা হয়েছে। ধ্বংসস্তূপে কেউ আটকে আছে কি না—তা নিশ্চিত করতে উদ্ধার অভিযান অব্যাহত রয়েছে।