১৪ বছরের প্রচেষ্টায় আসিয়ানের সদস্য পদ পেল পূর্ব তিমুর

সিবিএন ডেস্ক

দক্ষিণ-পূর্ব এশিয়ার আঞ্চলিক সহযোগিতা সংস্থা আসিয়ান (ASEAN)-এর সদস্যপদ পেয়েছে পূর্ব তিমুর (East Timor)। টানা ১৪ বছরের কূটনৈতিক প্রচেষ্টার পর অবশেষে আঞ্চলিক এই জোটে আনুষ্ঠানিকভাবে যুক্ত হলো দেশটি।

রবিবার (২৬ অক্টোবর) মালয়েশিয়ার রাজধানী কুয়ালালামপুরে শুরু হওয়া আসিয়ানের ৪৭তম শীর্ষ সম্মেলনে পূর্ব তিমুরের সদস্যপদ অনুমোদন দেওয়া হয়। উদ্বোধনী অনুষ্ঠানে জোটভুক্ত দেশগুলোর নেতারা সদস্যপদ সংক্রান্ত নথিতে স্বাক্ষর করেন।

এর মাধ্যমে ২৬ বছর পর প্রথমবারের মতো নতুন সদস্য পেল আসিয়ান— ফলে জোটটির সদস্য সংখ্যা বেড়ে দাঁড়াল ১১টিতে।

বর্তমান সভাপতি মালয়েশিয়ার প্রধানমন্ত্রী আনোয়ার ইব্রাহিম পঞ্চমবারের মতো সম্মেলনের আয়োজক হিসেবে এটি পরিচালনা করছেন। তিন দিনের এই সম্মেলন চলবে আগামী মঙ্গলবার পর্যন্ত।

পূর্ব তিমুর ২০১১ সালে সদস্যপদের আবেদন করে এবং ২০২২ সালে পর্যবেক্ষক রাষ্ট্রের মর্যাদা পায়। অবশেষে ২০২৫ সালে আনুষ্ঠানিকভাবে সদস্যপদ পেয়ে দক্ষিণ-পূর্ব এশিয়ার জোটে নতুন অধ্যায় সূচনা করল দেশটি।

বর্তমানে আসিয়ানের সদস্য দেশগুলো হলো— ব্রুনাই, কম্বোডিয়া, ইন্দোনেশিয়া, লাওস, মালয়েশিয়া, মিয়ানমার, ফিলিপাইন, সিঙ্গাপুর, থাইল্যান্ড, ভিয়েতনাম এবং সর্বশেষ পূর্ব তিমুর।

এবারের সম্মেলনের মূল প্রতিপাদ্য— “অন্তর্ভুক্তি ও স্থায়িত্ব”। এতে যুক্তরাষ্ট্র, চীন, জাপান, দক্ষিণ কোরিয়া, দক্ষিণ আফ্রিকা ও ব্রাজিলসহ কৌশলগত অংশীদার দেশগুলোর নেতারা অংশ নিচ্ছেন।

এছাড়া সম্মেলনে অংশ নিয়েছেন মার্কিন প্রেসিডেন্ট ডোনাল্ড ট্রাম্প। তিনি কম্বোডিয়া ও থাইল্যান্ডের মধ্যে শান্তিচুক্তি স্বাক্ষর অনুষ্ঠানে উপস্থিত ছিলেন।

প্রায় ১৩ লাখ জনসংখ্যার দেশ পূর্ব তিমুর ২০০২ সালে স্বাধীনতা লাভ করে। ১৯৯৯ সালে কম্বোডিয়ার পর এটি আসিয়ানে যোগ দেওয়া প্রথম নতুন সদস্য রাষ্ট্র।