ইসরায়েলের ওপর অর্থনৈতিক ও অস্ত্র নিষেধাজ্ঞা আরোপের আহ্বান এরদোয়ানের

সিবিএন ডেস্ক

ফিলিস্তিনের অবরুদ্ধ গাজা উপত্যকায় যুদ্ধবিরতি লঙ্ঘনের দায়ে দখলদার ইসরায়েলের ওপর অর্থনৈতিক ও অস্ত্র নিষেধাজ্ঞা আরোপের আহ্বান জানিয়েছেন তুরস্কের প্রেসিডেন্ট রিসেপ তাইয়েপ এরদোয়ান।

ওমান থেকে সরকারি সফর শেষে দেশে ফিরে শুক্রবার (২৪ অক্টোবর) এক সংবাদ সম্মেলনে এমন মন্তব্য করেন তিনি।

এরদোয়ান জানান, সশস্ত্র গোষ্ঠী হামাস যুদ্ধবিরতি চুক্তি মেনে চলছে। পাশাপাশি যুদ্ধবিরতি অক্ষুণ্ন রাখতে তুরস্ক কাজ করছে বলেও জানান প্রেসিডেন্ট।

তিনি বলেন, “যুদ্ধবিরতি নিরাপদ রাখতে তুরস্ক সর্বোচ্চ চেষ্টা করছে। হামাস চুক্তি মেনে চলছে। তারা প্রকাশ্যে বলছে—যুদ্ধবিরতির প্রতি তারা প্রতিশ্রুতিবদ্ধ। কিন্তু অপরদিকে ইসরায়েল চুক্তি ভঙ্গ করেই চলছে।”

এরদোয়ান আরও বলেন, “আন্তর্জাতিক সম্প্রদায়, বিশেষ করে যুক্তরাষ্ট্রকে আরও কাজ করতে হবে যেন ইসরায়েল যুদ্ধবিরতি মেনে চলে। তারা যেন যুদ্ধবিরতি মানতে বাধ্য হয়—সেজন্য অর্থনৈতিক ও অস্ত্র নিষেধাজ্ঞা দিতে হবে।”

গত দুই বছর ধরে গাজায় ইসরায়েলের অব্যাহত বর্বরতার কারণে ইসরায়েল-তুরস্কের মধ্যে সম্পর্কের অবনতি ঘটেছে। তুর্কি প্রেসিডেন্ট পূর্বে ইসরায়েলি প্রধানমন্ত্রী বেঞ্জামিন নেতানিয়াহুকে নাৎসি জার্মানির নেতা হিটলারের সঙ্গে তুলনা করেছিলেন।

গাজায় যুদ্ধবিরতি কার্যকর হওয়ার পর সেখানে একটি আন্তর্জাতিক শান্তিরক্ষা বাহিনী মোতায়েনের আলোচনা চলছে। তবে এই বাহিনীতে তুরস্কের সেনা থাকতে পারবে না বলে আপত্তি জানিয়েছে ইসরায়েল।

তবে প্রেসিডেন্ট এরদোয়ান বলেছেন, “গাজাকে যে কোনো ধরনের সহায়তা করতে তুরস্ক প্রস্তুত।”

সূত্র: রয়টার্স