পাকিস্তান ও আফগানিস্তানের মধ্যে ফের যুদ্ধবিরতি

সিবিএন ডেস্ক

কাতারের দোহায় অনুষ্ঠিত শান্তি বৈঠকে আবারও যুদ্ধবিরতিতে রাজি হয়েছে পাকিস্তান ও আফগানিস্তান। রোববার (১৯ অক্টোবর) এই সিদ্ধান্তের বিষয়টি নিশ্চিত করেছে কাতারের পররাষ্ট্র মন্ত্রণালয়। খবর রয়টার্স।

দেশটির পররাষ্ট্র মন্ত্রণালয় জানায়, তুরস্ক ও কাতারের মধ্যস্থতায় দুই দেশ যুদ্ধবিরতির বিষয়ে নতুন করে সম্মত হয়েছে। দুই পক্ষই যুদ্ধবিরতি স্থায়ী করার পাশাপাশি এর বাস্তবায়ন নিশ্চিত করতে ভবিষ্যতে আরও বৈঠকের আশ্বাস দিয়েছে।

এর আগে, গত বুধবার দুই দেশের মধ্যে ৪৮ ঘণ্টার যুদ্ধবিরতি ঘোষণা করা হলেও, তা ভঙ্গ করে আফগানিস্তানে বিমান হামলা চালায় পাকিস্তান। এতে নতুন করে উত্তেজনা তৈরি হয় সীমান্ত এলাকায়।
তবে এবার কূটনৈতিক আলোচনার মাধ্যমে সংঘাত নিরসনে উদ্যোগ নিচ্ছে দুই দেশ।

আফগানিস্তান ও পাকিস্তানের দীর্ঘদিনের সীমান্ত সংঘাত এবং তেহরিক-ই তালেবান (টিটিপি)-সংক্রান্ত উত্তেজনা মোকাবিলায় দোহা চুক্তিকে গুরুত্বপূর্ণ বলে মনে করছেন আন্তর্জাতিক বিশ্লেষকরা।